Warren ha sigut molt crítica amb l'administració Trump. Ha expressat preocupació pels conflictes d'interessos de Trump. La llei Conflictes d'Interessos Presidencials, escrita per Warren, es va llegir per primera vegada al Senat el gener de 2017. El novembre de 2018 Warren va dir que no votaria per l'acord Estats Units-Mèxic-Canadà: "No aturarà la subcontractació, no apujarà els salaris i no crearà llocs de treball. És NAFTA 2.0". També creu que l'acord faria més difícil reduir el preu dels medicaments perquè permetria a les farmacèutiques de fixar el preu de molts medicaments. Warren també ha sigut molt crítica amb les polítiques immigratòries de Trump. El 2018 va fer una crida a abolir el Servei d'Immigració i Control de Duanes dels Estats Units. Warren ha criticat la participació dels EUA a la intervenció de l'Aràbia Saudita al Iemen en suport del govern iemenita contra els houthis. El gener del 2019 Warren va criticar la decisió de Trump de retirar les tropes dels EUA de Síria i de l'Afganistan. Està d'acord que les tropes s'haurien de retirar de Síria i de l'Afganistan però amb un pla "coordinat" format per aliats estatunidencs. L'abril de 2019, després de llegir l'informe Mueller, Warren va fer una crida a la Cambra de Representants per començar el procés d'una moció de censura contra Trump, i va dir que "l'informe Mueller exposa fets que mostren que un govern estranger hostil va atacar les nostres eleccions de 2016 per a ajudar Donald Trump i Donald Trump ho va rebre amb els braços oberts. Una vegada elegit, Donald Trump va obstruir la investigació de l'atac".